CELEX: 32019D2140
Language: et
Date: 2019-10-21 00:00:00
Title: Komisjoni otsus (EL) 2019/2140, 21. oktoober 2019, riigiabi SA.52194 – 2019/C (ex 2018/FC) kohta – Slovaki Vabariik – Slovakkias jaemüüjatele kehtestatud käibemaks (teatavaks tehtud numbri C(2019) 7474 all) (Ainult slovakikeelne tekst on autentne) (EMPs kohaldatav tekst)

13.12.2019   
               
               
                  ET
               
               
                  Euroopa Liidu Teataja
               
               
                  L 324/11
               
            
         KOMISJONI OTSUS (EL) 2019/2140,
         21. oktoober 2019,
         riigiabi SA.52194 – 2019/C (ex 2018/FC) kohta – Slovaki Vabariik – Slovakkias jaemüüjatele kehtestatud käibemaks
         
            
               (teatavaks tehtud numbri C(2019) 7474 all)
            
         
         (Ainult slovakikeelne tekst on autentne)
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut, eriti selle artikli 108 lõike 2 esimest lõiku,
         ning arvestades järgmist:
         1.   MENETLUS
         
         
                     (1)
                  
                  
                     13. detsembril 2018 võeti Slovakkia parlamendis vastu jaemüügikettide erimaksuga maksustamise seadus (edaspidi „jaemüügimaksu seadus“), (1) millega kehtestatakse maks jaemüüjatele, kes müüvad lõpptarbijaile toidukaupu (edaspidi „jaemüügimaks“). Jaemüügimaksu seadus jõustus 1. jaanuaril 2019. Esimene periood, mille kohta maksu arvestati, oli 2019. aasta jaanuarist maini ning maksusumma tuli tasuda 2019. aasta aprilli lõpuks.
                  
               
                     (2)
                  
                  
                     Komisjon sai jaemüügimaksust teada alates 2018. aasta oktoobrist laekunud turuteabe põhjal. 21. detsembril 2018 sai komisjon kaebuse, milles väideti, et teatavate jaemüüjate vabastamine jaemüügimaksust kujutab endast riigiabi.
                  
               
                     (3)
                  
                  
                     11. jaanuaril 2019 saatsid komisjoni talitused Slovaki Vabariigile kirja, milles palusid jaemüügimaksu kohta teavet esitada. 22. jaanuaril 2019 edastasid komisjoni talitused kaebuse Slovaki Vabariigile märkuste esitamiseks.
                  
               
                     (4)
                  
                  
                     7. veebruaril 2019 sai komisjon 11. jaanuari 2019. aasta kirjale Slovaki Vabariigi vastuse ning tema märkused kaebuse kohta.
                  
               
                     (5)
                  
                  
                     13. veebruaril 2019 saatsid komisjoni talitused Slovaki Vabariigile kirja, milles esitasid oma esialgsed seisukohad selles küsimuses ning teatasid, et komisjon kaalub abi maksmise peatamise korralduse andmist kooskõlas nõukogu määruse (EL) 2015/1589 artikli 13 lõikega 1, (2) ning andsid Slovaki Vabariigile võimaluse märkusi esitada.
                  
               
                     (6)
                  
                  
                     5. märtsil 2019 esitas Slovaki Vabariik oma vastuse komisjoni 13. veebruari 2019. aasta kirjale.
                  
               
                     (7)
                  
                  
                     2. aprilli 2019. aasta kirjaga teatas komisjon Slovaki Vabariigile oma otsusest algatada jaemüügimaksu seaduses kehtestatud meetme suhtes Euroopa Liidu toimimise lepingu (edaspidi „ELTL“) artikli 108 lõikega 2 ette nähtud menetlus (edaspidi „menetluse algatamise otsus“). Komisjon palus ka meetme viivitamata peatada kooskõlas määruse (EL) 2015/1589 artikli 13 lõikega 1.
                  
               
                     (8)
                  
                  
                     Menetluse algatamise otsus avaldati Euroopa Liidu Teatajas (3). Komisjon kutsus huvitatud isikuid üles esitama abimeetme kohta märkusi.
                  
               
                     (9)
                  
                  
                     13. mail 2019 esitas Slovaki Vabariik menetluse algatamise otsuse kohta tähelepanekud ning teatas komisjonile, et jaemüügimaksu seadus on kehtetuks tunnistatud.
                  
               
                     (10)
                  
                  
                     29. mail 2019 saatsid komisjoni talitused Slovaki Vabariigile pärast riigilt 13. mail 2019 saadud teavet kirja, milles palusid jaemüügimaksu seaduse õigusliku staatuse kohta lisateavet. Slovaki Vabariik esitas komisjonile oma vastuse 10. juunil 2019.
                  
               
                     (11)
                  
                  
                     Huvitatud isikud komisjonile menetluse algatamise otsuse kohta märkusi ei esitanud.
                  
               2.   MEETME KIRJELDUS
         
         
                     (12)
                  
                  
                     Jaemüügimaksu seadusega kehtestati maks, millel on järgmised põhitunnused:
                     
                                 a)
                              
                              
                                 toidukaupade jaemüüjate kogu käibe (sh muude kui toidukaupade müügi käive) suhtes kehtib 2,5 % maks;
                              
                           
                                 b)
                              
                              
                                 kui vähemalt 25 % nende käibest moodustab toidukaupade müük lõpptarbijaile;
                              
                           
                                 c)
                              
                              
                                 kui nad tegutsevad vähemalt 15 %-s kõikidest Slovakkia halduspiirkondadest;
                              
                           
                                 d)
                              
                              
                                 mis puutub jaemüügimaksu kohaldamise tingimustele vastamisse, siis käsitatakse frantsiisivõtjate ja kaubandusliitude liikmeid/sidusettevõtjaid maksumaksjate eriliigina;
                              
                           
                                 e)
                              
                              
                                 maksust on vabastatud järgmised jaemüüjad:
                                 
                                             1)
                                          
                                          
                                             väikesed ja keskmise suurusega ettevõtjad, nagu on määratletud komisjoni määruses (EL) nr 651/2014 (4);
                                          
                                       
                                             2)
                                          
                                          
                                             toitlustuskohad;
                                          
                                       
                                             3)
                                          
                                          
                                             jaemüüjad, kes on toidukaupade tootjad või toidukaupade tootjate sidusettevõtted, kelle netokäibest vähemalt 80 % moodustab enda toodetud toidukaupade müük lõpptarbijaile;
                                          
                                       
                                             4)
                                          
                                          
                                             jaemüüjad, kelle käibest vähemalt 80 % moodustab ühe kategooria toidukaupade müük;
                                          
                                       
                                             5)
                                          
                                          
                                             jaemüüjad, kellelt nõutava maksu suurus ei ületa 5 000 eurot kvartalis;
                                          
                                       
                           
                                 f)
                              
                              
                                 maksubaas ei hõlma selliste jaemüüjate puhaskäivet, mis asuvad:
                                 
                                             1)
                                          
                                          
                                             kõige vähem arenenud piirkondades ja milles on kuni kümme töötajat;
                                          
                                       
                                             2)
                                          
                                          
                                             omavalitsusüksuses, kus on kuni kolm lõpptarbijatele toidukaupu müüvat kauplust.
                                          
                                       
                           
               
                     (13)
                  
                  
                     Vastavalt jaemüügimaksu seadusele kasutab põllumajandusministeerium jaemüügimaksust saadud puhastulu eelkõige põllumajandus- ja toidukaupade sektori toetamiseks. Puhastulu on a) jaemüügimaksust saadava tulu ja b) jaemüügimaksu mahaarvamisest tuleneva äriühingu tulumaksuvähenduse summa vahe.
                  
               3.   MEETME KEHTETUKS TUNNISTAMINE
         
         
                     (14)
                  
                  
                     Slovaki Vabariik teatas 13. mai 2019. aasta kirjas komisjonile, et jaemüügimaksu seadus on kehtetuks tunnistatud 9. aprilli 2019. aasta seadusega nr 88/2019 (edaspidi „kehtetuks tunnistamise seadus“) (vt põhjendus 9). Seepärast märkis Slovaki Vabariik, et komisjoni algatatud ametlik uurimine ei ole enam vajalik.
                  
               
                     (15)
                  
                  
                     Slovaki Vabariik teatas komisjonile oma vastuses 10. juuni 2019. aasta kirjale, milles paluti lisateavet, et jaemüügimaksu seadust ei tunnistatud kehtetuks tagasiulatuvalt, sest Slovaki Vabariigis kehtiva õigusriigi põhimõtte kohaselt ei või maksuseadustel olla tagasiulatuvat mõju. Kehtetuks tunnistamise seadus jõustus 9. aprillil 2019 ja jaemüügimaksu seadus tunnistati kehtetuks alates sellest kuupäevast.
                  
               
                     (16)
                  
                  
                     Lisaks märkis Slovaki Vabariik komisjoni talituste taotlusel, et ettevõtjaid, kelle suhtes kehtetuks tunnistatud jaemüügimaksu seadus kehtis selle jõusoleku ajal, ei kohustatud jaemüügimaksu tasuma ja et Slovaki Vabariigil ei olnud seaduslikku õigust jaemüügimaksu sisse nõuda. Slovaki Vabariik kinnitas ka, et ükski ettevõtja ei ole jaemüügimaksu tasunud.
                  
               
                     (17)
                  
                  
                     Seega on Slovaki Vabariigi esitatud teabe põhjal selge, et jaemüügimaksu seadus on kehtetuks tunnistatud ning et keegi selle alusel maksu ei tasunud ning kellelgi ei tekkinud maksukohustust selle perioodi eest, mil seadus jõus oli.
                  
               
                     (18)
                  
                  
                     Arvestades, et Slovaki Vabariik on jaemüügimaksu seaduse kehtetuks tunnistanud, ei ole selles seaduses kehtestatud abimeetme käsitlemiseks algatatud ametlikul uurimismenetlusel enam eset.
                  
               4.   JÄRELDUS
         
         
                     (19)
                  
                  
                     Arvestades, et Slovaki Vabariik on jaemüügimaksu seaduse kehtetuks tunnistanud, ei ole ELTLi artikli 108 lõike 2 kohasel menetlusel enam eset ja see tuleks lõpetada,
                  
               ON VASTU VÕTNUD KÄESOLEVA OTSUSE:
         
            Artikkel 1
            Arvestades, et Slovaki Vabariik on jaemüügimaksu seaduse kehtetuks tunnistanud, ei ole Euroopa Liidu toimimise lepingu artikli 108 lõike 2 alusel 2019. aasta 2. aprillil jaemüügimaksu seaduses kehtestatud abimeetme käsitlemiseks algatatud ametlikul uurimismenetlusel enam eset ja see lõpetatakse.
         
         
            Artikkel 2
            Käesolev otsus on adresseeritud Slovaki Vabariigile.
         
         
            Brüssel, 21. oktoober 2019
            
               
                  Komisjoni nimel
               
               
                  komisjoni liige
               
               Margrethe VESTAGER
            
         
         
            (1)  13. detsembri 2018. aasta seadus nr 385/2018 Coll. jaemüügikettide erimaksu kohta ning tulumaksu käsitleva seaduse nr 595/2003 Coll. muutmise kohta koos hilisemate muudatustega.
         
            (2)  Nõukogu 13. juuli 2015. aasta määrus (EL) 2015/1589, millega kehtestatakse üksikasjalikud eeskirjad Euroopa Liidu toimimise lepingu artikli 108 kohaldamiseks (ELT L 248, 24.9.2015, lk 19).
         
            (3)  ELT C 194, 7.6.2019, lk 11.
         
            (4)  Komisjoni 17. juuni 2014. aasta määrus (EL) nr 651/2014 aluslepingu artiklite 107 ja 108 kohaldamise kohta, millega teatavat liiki abi tunnistatakse siseturuga kokkusobivaks (ELT L 187, 26.6.2014, lk 1).